  Туспуктэм: vk.com (Народный фольклорный ансамбль "ПИНАЛ ДАУР") Наталия Сильвестрова Москваысь ВДНХ-ын «Россия» адӟытонын-форумын (0+) пӧртэм удысъёслы но ужпумъёслы сӥзем ужрадъёс ортчо. Со улсын Удмуртилэн стендаз концертъёс, адӟытонъёс, шудонъёс, мастер-классъёс радъясько. Элькунысьтымы усто артистъёс куноосты шулдырто. Та быдӟым ужрадэ пыриськемзылэсь мылкыдзэс соос ивортодэтъя «Удмуртия» агентстволэн корреспондентэзлы веразы. Дэри ёросысь «Пинал даур» калыккылос ансамбльлы адӟытонэ-форуме кык пол ни пыриськыны шуд усиз. Удмуртилэн нуналаз соос концертъёс возьматӥзы. Лыктӥсь калыкез пыртытонэн, жингрес куараосынызы но яркыт дӥсьёсынызы паймытӥзы. Куноослэн пыдъёссы асьсэос эктонэ куриськизы. « Милемлы отын туж кельшиз, туж тунсыко выставка. <…> Ансамблез калык туж умой пумитаз, трос удмурт кылэз тодӥсьёс вал. Туж костюмъёсмес кельшытӥзы. <…> Мылкыдмы туж умой, бурдъяськемын. Туж шумпотӥськом милем оскизы но милемыз отчы келязы шуыса » Ирина Петрова, «Пинал даур» ансамбльлэн кивалтӥсез Концертъёссы вискын соос Удмуртилэсь стендзэ пыр-поч учкыны вуттӥзы, мукет улосвылъёслэсь но стендъёссэс котыртӥзы. Озьы ке но, элькунмылэнэз тужгес но тунсыко потӥз, пусйиз Ирина Петрова.  « Удмуртилэн стендаз туристической городъёсын пӧртэм открыткаос вал, кудзэ можно вал кутыны на память. Мукет стендъёсын сыӵеез ӧй вал » Ирина Петрова, «Пинал даур» ансамбльлэн кивалтӥсез Туризмлэн нуналаз но «Пинал даур» Удмуртилэн стендаз калыкез эктонъёсыныз но кырӟанъёсыныз шулдыртӥз. Бӧрысь «Пельняньлэн дунневыл нуналэз» фестивальлы сӥзем мастер-классэ пыриськизы. Отын соос фетрлэсь пельнянь лэсьтыны дышетскизы. Тодэ вайытом, Удмуртия «Россия» адӟытонын Гурт возёслэн нуналаз та удысын азинсконъёсыныз тодматӥз. Ватсалом, Росси азьмуртлэн куремезъя, адӟытон-форум 8-тӥ пӧсьтолэзёзь ужалоз. Тегъёс: йӧскалыклулчеберет адӟытон форум Удмуртия Москва Россия  